INFORMACIJA

apie priimtą sprendimą dėl krematoriumo įrengimo ir eksploatavimo Toleikių g. 2, Toleikių k., Dovilų sen., Klaipėdos r. sav. leistinumo poveikio aplinkai požiūriu

**Planuojamos ūkinės veiklos užsakovas:** UAB „Rūteda“, Svajonės g. 40-11, 94101 Klaipėda, tel. 8 698 23217, el. p. info.ruteda@gmail.com

**Poveikio aplinkai vertinimo dokumentų rengėjas:** UAB "COWI Lietuva" Ukmergės g. 369A,12142 Vilnius, tel. 8 650 58894, el. p. juja@cowi.lt

**Planuojamos ūkinės veiklos pavadinimas ir vieta:** krematoriumo įrengimas ir eksploatavimas Toleikių g. 2, Toleikių k., Dovilų sen., Klaipėdos r. sav.

**Planuojamos ūkinės veiklos vieta:** ūkinė veikla planuojama 3,5415 ha ploto sklype (unikalus Nr. 5544-0006-0077), adresu Toleikių g. 2, Toleikių k., Dovilų sen., Klaipėdos r. sav., kurio pagrindinė naudojimo paskirtis – kita, naudojimo būdai – komercinės paskirties objektų teritorijos, nuosavybes teise priklausantis UAB "Rūteda". Žemės sklype, kuriame numatoma planuojama ūkinė veikla nevykdoma, nėra jokių pastatų, įrenginių ar inžinerinių tinklų. Ūkinė veikla planuojama netoli rajoninio kelio Nr. 2202 – Klaipėda – Veiviržėnai – Endriejavas, šalia Ketvergių gyvenvietės.

**Planuojamos ūkinės veiklos aprašymas:** PŪV vykdymui numatoma pastatyti vieno aukšto krematoriumo pastatą, kuriame numatomos administracinės, lankytojų, aptarnavimo bei techninės patalpos. Taip pat numatoma įrengti privažiavimo kelius, automobilių stovėjimo aikšteles. Bus įrengti vietiniai vandentiekio, buitinių ir paviršinių nuotekų, dujotekio ir elektros tinklai. Planuojamas krematoriumas bus statomas taikant šiuolaikinius Europos Sąjungos reikalavimus bei geriausią prieinamą gamybos būdą atitinkančias technologijas. Numatoma įdiegti šiuolaikinę ir visiškai automatizuotą tiekėjo "Matthews Environmental Solutions Limited" (arba panašią įrangą gaminančio tiekėjo) kremavimo įrangą ir technologinius sprendinius. Krematoriume planuojama įrengti dvi vienodo galingumo pilnai automatines kremavimo krosnis, du šilumokaičius ir vieną bendrą išmetamųjų dujų valymo sistemą, planuojama dirbti 2 pamainomis.

**Priemonių, numatytų neigiamam poveikiui aplinkai išvengti, sumažinti, kompensuoti ar jo pasekmėms likviduoti, aprašymas:**

1. Siekiant išvengti ar kiek įmanoma sumažinti galimą oro taršą, neigiamą poveikį aplinkai ir žmonių sveikatai vykdant žmogaus palaikų kremavimą bus laikomasi Aplinkosaugos reikalavimų kremavimo įmonėms aprašo, patvirtinto Lietuvos Respublikos aplinkos ministro 2008 liepos 2 d. įsakymu Nr. D1-357 „Dėl aplinkosaugos reikalavimų kremavimo įmonėms aprašo patvirtinimo“ rekomendacijų.

2. Susidariusios mišrios komunalinės atliekos ir antrinės žaliavos bus rūšiuojamos vietoje ir pagal sudarytas sutartis perduodamos atliekas tvarkančioms įmonėms. Mišrios komunalinės atliekos ir išrūšiuotos antrinės žaliavos bus laikomos uždaruose konteineriuose ant asfaltuotos dangos iki jų perdavimo atliekų tvarkytojams. Pavojingos statybinės atliekos bus kaupiamos ir ne ilgiau kaip 6 mėn. nuo jų susidarymo, tačiau ne ilgiau kaip iki statybos darbų pabaigos taip, kad nekeltų pavojaus aplinkai ir žmonių sveikatai.

3. Iš kremavimo sistemos išeinantys dūmai bus valomi efektyvia filtravimo sistema. Iš filtravimo sistemos susidariusios dujų valymo atliekos bus surenkamos į keičiamas talpyklas. Talpyklos su atliekomis bus laikomos kremavimo krosnių patalpoje iki perdavimo registruotam atliekų tvarkytojui. Esant reikalui, iš išmetamų dujų valymo sistemos susidariusios atliekos bus ištiriamos ir, atsižvelgiant į jų sudedamąsias dalis, tvarkomos atitinkamoms atliekoms nustatytu būdu.

4. Susidariusios buities nuotekos bus surenkamos ir valomos biologiniame nuotekų valymo įrenginyje, paviršinės nuotekos nuo galimai užterštų kietų dangų bus apvalomos purvo ir naftos gaudyklėje ir išleidžiamos į gamtinę aplinką.

5. Kremavimo procese susidarančios dujos prieš jų valymą bus ataušinamos uždaros aušinimo sistemos, užpildytos geriamo išvalyto vandens su priedais (glikolio), pagalba. Vanduo šioje sistemoje cirkuliuos uždaru ciklu. Pagal įrangos gamintojo rekomendacijas vanduo aušinimo sistemoje turi būti keičiamas kas 6-7 m. Priklausomai nuo šio vandens sudėties atlikus tyrimą, jis bus išleidžiamas į vietinius nuotekų valymo įrenginius arba surenkamas į specialias uždaras talpas ir išvežamas į artimiausius nuotekų valymo įrenginius prieš tai pasirašius su jais sutartį. Kremavimo įrangos valymui vanduo naudojamas nebus. Nedideli dulkių kiekiai aplink kremavimo įrengimus, ortakiai periodiškai bus valomi šepečio, dulkių siurblio pagalba.

6. Nukasto dirvožemio sluoksniai bus profiliuojami taip, kad dirvožemis nebūtų plaunamas ir negalėtų užslinkti ant kito žemės sklypo ar privažiavimo kelio. Užbaigus statybos darbus bus atliekami žemės sklypo aplinkos sutvarkymo darbai, įrengiami žalieji ir kietųjų dangų plotai. Žaliųjų plotų įrengimui panaudojamas nuimtas ir teritorijoje sandėliuotas derlingas dirvožemis.

7. PŪV objekto teritorijoje bus išsaugoti esami pavieniai medžiai ir (ar) jų grupės, želdiniai, numatytas teritorijos apželdinimas medžiais (apie 20 vnt.) ir vejos įrengimas, bus užtikrinamas ne mažesnio už nustatytas normas atskirųjų ir priklausomųjų želdynų ploto įveisimas, skirtas gamtinio kraštovaizdžio ir jo vertybių apsaugai užtikrinti. Planuojamas įrengti dirbtinis vandens telkinys yra viena iš priemonių teritorijos ekologiniam potencialui didinti.

8. Atsižvelgiant į tai, kad PŪV teritorijos rytinė dalis patenka į paviršinio vandens telkinio (buvusio karjero) apsaugos zoną ir pakrantės apsaugos juostą, vadovaujantis Specialiųjų žemės ir miško naudojimo sąlygų, patvirtintų Lietuvos Respublikos Vyriausybės nutarimu 1992 m. gegužės 12 d. Nr. 343 "Dėl specialiųjų žemės ir miško naudojimo sąlygų patvirtinimo" 126 ir 127 punktais, paviršinio vandens telkinio apsaugos zonoje ir pakrantės apsaugos juostoje nebus įrengti draudžiami objektai bei nebus vykdoma kita draudžiama veikla.

**Pateiktos poveikio aplinkai vertinimo subjektų išvados:** Visi PAV subjektai pritarė PŪV numatytoje vietoje pagal parengtą PAV ataskaitą.

**Visuomenės informavimas ir dalyvavimas:** Visuomenė apie parengtą PAV programą buvo informuota: Dovilų sen. informaciniame stende (nuo 2017-08-02), Klaipėdos r. sav. informaciniame stende (nuo 2017-08-02), respublikiniame laikraštyje "Lietuvos žinios" (2017-08-02), Klaipėdos r. laikraštyje "Banga" (2017-08-02), PAV dokumentų rengėjo – UAB "COWI Lietuva Aplinkosaugos departamente ir internetiniame puslapyje tinklalapyje [www.cowi.lt/menu/news/pvsv-ataskaitos](http://www.cowi.lt/menu/news/pvsv-ataskaitos). Aplinkos apsaugos agentūra 2017-08-02 savo tinklalapyje [www.gamta.lt](http://www.gamta.lt) paskelbė visuomenei apie parengtą PAV programą. Suinteresuota visuomenė 2017-08-14 raštu Nr. 2017/08/14-01 pateikė pastabas. Suinteresuotos visuomenės pasiūlymai buvo užregistruoti pagal PAV įsakymo 3 priede nustatytą formą ir PAV dokumentų rengėjo 2017-08-24 raštu į jas atsakyta. Informacija apie visuomenės viešą supažindinimą su PAV ataskaita buvo skelbiama Klaipėdos r. laikraštyje "Banga" (2018-01-27), Klaipėdos r. sav. informaciniame stende (2018-02-12), respublikiniame laikraštyje "Lietuvos žinios" (2018-01-27). Su PAV ataskaita buvo galima susipažinti PAV dokumentų rengėjo – UAB "COWI Lietuva Aplinkosaugos departamente ir internetiniame puslapyje tinklalapyje [www.cowi.lt](http://www.cowi.lt). Taip pat Dovilų seniūnijoje (nuo 2018-01-29 iki 2018-03-13). Apie parengtą PAV ataskaitą buvo informuota Šernų ir Ketvergių kaimų bendruomenė (2018-01-26). Viešas visuomenės susirinkimas dėl PAV ataskaitos įvyko 2018-02-12 18.00., Klaipėdos r. Ketvergių pagrindinės mokyklos patalpose, Klaipėdos g. 6 Ketvergiai. Susirinkime dalyvavo PAV ataskaitos rengėjas, PŪV organizatorius, suinteresuotos visuomenės atstovai. Suinteresuota visuomenė 2018-02-12 raštu Nr. 2018/02/12-01 pateikė pastabas. Suinteresuotos visuomenės pasiūlymai buvo užregistruoti pagal PAV įsakymo 3 priede nustatytą formą. PAV dokumentų rengėjas parengė pagal PAV įsakymo 4 priede nustatytą formą argumentuotą visuomenės pasiūlymų įvertinimą ir raštu atsakė visuomenės atstovams (2018-03-12). Aplinkos apsaugos agentūra tinklalapyje [www.gamta.lt](http://www.gamta.lt) visuomenei apie gautą PAV ataskaitą paskelbė 2018-05-07. Per nustatytą terminą pasiūlymų dėl PAV ataskaitos iš suinteresuotos visuomenės negauta. Prie6 priimant sprendimą dėl planuojamos ūkinės veiklos galimybių, Aplinkos apsaugos agentūros Poveikio aplinkai vertinimo departamento Klaipėdos skyriuje, adresu Taikos per. 26, Klaipėda, buvo surengtas suinteresuotos visuomenės 2018-02-12 raštu Nr. 2018/02/12-01 pateiktų pastabų/pasiūlymų dėl PAV ataskaitos ir planuojamos ūkinės veiklos galimybių svarstymas (2018-05-29 protokolas Nr. KLSP-4). Suinteresuotos visuomenės atstovai į svarstymą neatvyko.

**Atsakingos institucijos sprendimo pobūdis, jo priėmimo data ir su juo siejamos sąlygos, pagrindiniai motyvai, kuriais buvo remtasi priimant sprendimą:** Planuojama ūkinė veikla – krematoriumo statyba ir eksploatavimas Toleikių g. 2, Toleikių k., Dovilų sen., Klaipėdos r. sav. – leistina pagal parengtą PAV ataskaitą, įgyvendinus PAV ataskaitoje numatytas aplinkosaugines priemones ir įvykdžius AAA 2018-06-13 sprendimo Nr. (30.2)-A4-5635 10 punkte nustatytas sąlygas:

1. PŪV užsakovas ar PAV dokumentų rengėjas, gavęs atsakingos institucijos sprendimą dėl PŪV leistinumo pasirinktoje vietoje, per 10 darbo dienų turi apie tai pranešti visuomenei Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos apraše, patvirtintame Lietuvos Respublikos aplinko ministro 2005 m. liepos 15 d. įsakymu Nr. D1-370 "Dėl Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašo patvirtinimo" (toliau - Visuomenės informavimo tvarkos aprašas), nustatyta tvarka ir raštu informuoti Aplinkos apsaugos agentūrą apie atliktą visuomenės supažindinimą.

2. Veiklos vykdytojas privalo savo lėšomis įgyvendinti šiame sprendime nustatytas sąlygas taip pat PAV ataskaitoje ir sprendimo 6 punkte numatytas priemones neigiamam poveikiui aplinkai išvengti, sumažinti, kompensuoti ar jo pasekmėms likviduoti.

3. Vykdomos veiklos metu paaiškėjus, kad daromas didesnis poveikis aplinkai už PAV ataskaitoje pateiktus arba teisės aktuose nustatytus rodiklius, veiklos vykdytojas privalo nedelsiant taikyti papildomas poveikį aplinkai mažinančias priemones arba mažinti veiklos apimtis/nutraukti veiklą.

4. Veiklos vykdytojas privalo laikytis visų aktualių, veiklą reglamentuojančių teisės aktų reikalavimų ir atitinkamai keisti veiklos rodiklius, keičiantis teisiniam reglamentavimui.

**Pagrindiniai motyvai, kuriais buvo remtasi priimant sprendimą:**

1. PAV ataskaitą nagrinėję ir išvadas pateikę PŪV PAV subjektai, vadovaudamiesi PAV įstatymo 9 straipsnio 4 dalimi, pritarė PAV ataskaitai ir PŪV galimybėms.

2. PAV ataskaitos rengėjas pagal Visuomenės informavimo tvarkos aprašo reikalavimus tinkamai informavo visuomenę apie PŪV ir argumentuotai įvertino suinteresuotos visuomenės pasiūlymus dėl PAV ataskaitos ir PŪV:

 2.1 Pagal PAV ataskaitoje pateiktą informaciją, krematoriumo veikla nedarys poveikio visuomenės sveikatai bei nekels audiovizualinės taršos t. y. veikla nebus girdima, nebus skleidžiami jokie specifiniai garsai, todėl audialinio psichoemocinio poveikio nebus. Kremavimo veikla bus vykdoma uždarose patalpose, numatomi statyti krematoriumo pastatas ir kaminas bus žemaaukščiai, pastatą ir kaminą užstos medžiai, jų nuo kelio ir gyvenamųjų pastatų nesimatys, todėl gyventojams vizualinio psichoemocinio poveikio nebus.

 2.2 Pagal PAV ataskaitoje pateiktą informaciją, socialinei-ekonominei aplinkai priskiriama ir nekilnojamojo turto bei žemės kaina. Remiantis Europos Sąjungos šalių praktika, nagrinėjamas tik tiesioginis poveikis materialiniam turtui. PAV ataskaitoje atliktais skaičiavimais numatoma, kad krematoriumas nekels žymios oro taršos bei triukšmo, neskleis kvapų, neturės įtakos psichologinei gyventojų sveikatai, todėl ir poveikio socialinei-ekonominei aplinkai (tuo pačiu ir materialinėms vertybėms) nedarys.

3. Krematoriumas bus įrengtas ir eksploatuojamas vadovaujantis Aplinkosaugos reikalavimų kremavimo įmonėms aprašo, patvirtinto Lietuvos Respublikos aplinkos ministro 2008 liepos 2 d. įsakymu Nr. D1-357 „Dėl aplinkosaugos reikalavimų kremavimo įmonėms aprašo patvirtinimo“ ir Lietuvos higienos norma HN 91:2013 "Žmogaus palaikų laidojimo paslaugų, kremavimo, balzamavimo veiklos visuomenės sveikatos saugos reikalavimai", patvirtinta Lietuvos Respublikos sveikatos apsaugos ministro 2013 m. gegužės 27 d. įsakymu Nr. V-539 "Dėl Lietuvos higienos normos HN 91:2013 "Žmogaus palaikų laidojimo paslaugų, kremavimo, balzamavimo veiklos visuomenės sveikatos saugos reikalavimai" patvirtinimo.

4. Pagal PAV ataskaitoje pateiktą informaciją, PŪV neprieštarauja Klaipėdos apskrities teritorijos bendrojo (generalinio) plano, patvirtinto Lietuvos Respublikos Vyriausybės 2016 m. liepos 20 d. nutarimu Nr. 769 bei Klaipėdos rajono savivaldybės teritorijos bendrojo plano, patvirtinto Savivaldybės tarybos 2011 m. vasario 24 d. sprendimu Nr. T11-111, sprendiniams. PŪV teritorija nuo artimiausių gyvenamųjų namų nutolusi daugiau kaip 500 m, apsupta miškų ir žemės ūkio paskirties sklypų. Taip pat PŪV sklypas yra netoli pagrindinių Klaipėdos miesto Lėbartų kapinių ir lengvai pasiekiamas.

5. Pagal PAV ataskaitoje pateiktą informaciją, išleidžiamų buitinių nuotekų užterštumas (BDS7 4,6-11,5 mg/l, naftos produktai iki 1 mg/l, skendinčios medžiagos 10-25 mg/l, bendras azotas 8-11 mg/l, bendras fosforas iki 1,6 mg/l) neviršys Paviršinių nuotekų tvarkymo reglamente ir Nuotekų tvarkymo reglamente į gamtinę aplinką išleidžiamoms paviršinėms ir buitinėms nuotekoms nustatytų normatyvų.

6. Pagal PAV ataskaitoje pateiktą informaciją, visos susidariusios atliekos bus tvarkomos vadovaujantis Atliekų tvarkymo taisyklių, patvirtintų Lietuvos Respublikos aplinkos ministro 1999 m. liepos 4 d. įsakymu Nr. D1-85 "Dėl Atliekų tvarkymo taisyklių patvirtinimo" reikalavimais. Visos komplekse susidarančios atliekos bus perduodamos atliekų tvarkytojams, registruotiems Atliekų tvarkytojų valstybės registre ir turinčioms technines galimybes, teisę priimti atliekas bei atsakančioms už jų tolimesnį sutvarkymą.

7. Atlikus "AEROMOD View" programa aplinkos oro teršalų skaičiavimus, nustatyta, kad aplinkos oro pažemio koncentracijos tiek be fono, tiek ir įvertinus foną, PŪV teritorijoje ir už jos ribų neviršija teisės aktuose nustatytų ribinių verčių. Suskaičiuotos numatomų išmesti specifinių teršalų, tokių kaip angliavandeniliai, cinkas, chromas, furanai/dioksinai, heksachlorbenzenas, vandenilio chloridas, varis, arsenas, kadmis, nikelis, benzo(a)pirenas ir švino koncentracijos nesieks net 1 % ribinės vertės. Pagrindinių oro teršalų, tokių kaip, anglies monoksidas, kietosios dalelės, azoto ir sieros dioksidai, koncentracijos taip pat bus nedidelės, su fonu neviršys 32 % ribinės vertės.

8. Kremavimo procesas bus visiškai automatizuotas. Eksploatuojant kremavimo įrenginį bus vykdomas išmetamų į aplinką teršalų monitoringas.

9. Apskaičiuoti triukšmo rodikliai dienos metu prie sklypo ribos siekia 41-54 dBA, o vakaro metu 40-52 dBA ir neviršija Lietuvos higienos normoje HN 33:2011 ,,Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje”, patvirtintoje Lietuvos Respublikos sveikatos apsaugos ministro 2011 m. birželio 13 d. įsakymu Nr. V-604 "Dėl Lietuvos higienos normos HN 33:2011 ,,Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje patvirtinimo” nustatytų ribinių dydžių.

10. Pagal PAV ataskaitoje pateiktą informaciją, kremavimo procesas bus vykdomas uždaroje sistemoje, kurio metu bus taikoma dujų antrinio sudeginimo technologija. Kremavimas nepradedamas, kol neįjungiama antrinio deginimo kamera, o kameroje nepasiekiama 8500C temperatūra. Šiluminio apdorojimo metu išsiskiriantys degimo produktų likučiai bus išvalomi išmetamųjų dujų valymo įrenginio – ciklono su įvesto reagento pagalba, kuriame bus sulaikomi degimo produktai. Išvalytos išmetamosios dujos bus bekvapės ir atitiks Lietuvos higienos normos HN 121:2010 „Kvapo koncentracijos ribinė vertė gyvenamosios aplinkos ore“, patvirtintos Lietuvos Respublikos sveikatos apsaugos ministro 2010 m. spalio 4 d. įsakymu Nr. V-885 "Dėl Lietuvos higienos normos HN 121:2010 „Kvapo koncentracijos ribinė vertė gyvenamosios aplinkos ore“ ir Kvapų kontrolės gyvenamosios aplinkos ore taisyklių patvirtinimo" reikalavimus.

11. Pagal PAV ataskaitoje pateiktą informaciją, naudojant poveikį aplinkai mažinančias priemones ir vykdant sprendimo 10 punkte nustatytas sąlygas, PŪV įgyvendinimas nesukels reikšmingo neigiamo poveikio žemės gelmėms, aplinkos orui, vandeniui, kraštovaizdžiui, biologinei įvairovei, kultūros paveldo objektams, visuomenės sveikatai, socialinei aplinkai bei šių aplinkos komponentų tarpusavio sąveikai.

**Kur ir kada galima susipažinti su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje:** Išsamiau susipažinti su priimtu sprendimu, galima AAA, adresu A. Juozapavičiaus g. 9, LT-09311 Vilnius, tel. 8 5 706 68086.